Talle sterf in stormloop by begrafnis | Maroela Media
Talle sterf in stormloop by begrafnis
Die kiste van genl.maj. Kassem Soleimani en ander wat in die lugaanval dood is, word deur die strate van Kerman, Iran, geneem. (Foto: Erfan Kouchar, Tasnim News Agency/AP)
Die dodetal ná 'n stormloop by die begrafnis van genl.maj. Kassem Soleimani het nou tot minstens 32 gestyg. Bykans 200 mense is beseer, het Pirhossein Koulivand, hoof van Iran se mediese dienste, 'n kort rukkie gelede aan die land se staatsuitsaaier gesê.
Die stormloop het Dinsdag in Kerman, Soleimani se tuisdorp, uitgebreek terwyl die stoet onderweg was. Die begrafnis is gevolglik vertraag.
Video's van die stormloop wat aanlyn gedeel is, het mense gewys wat leweloos in die strate lê terwyl ander hulle skreeuende probeer help.
Die owerhede het Soleimani se begrafnis vertraag en kommer oor die enorme skare – bestaande uit derduisende mense wat vir die begrafnis opgedaag het – as rede hiervoor aangevoer.
Nagenoeg 'n miljoen mense het opgeruk vir die diens in die Irannese hoofstad en die strate was toegepak.
Soleimani se dood het talle oproepe om vergelding teen die VSA tot gevolg gehad, asook spanning in die Midde-Ooste aansienlik verhoog.
Hossein Salami, leier van Iran se Revolusionêre Mag, het Soleimani se werk vroeër geloof en gesê as martelaar gaan hy 'n selfs groter gevaar vir Iran se vyande inhou. "Ons gaan wraak neem," het Salami gesê, waarna hy geantwoord is met die woorde "dood vir Israel". Israel is 'n jare lange streeksvyand van Iran.
Luidens 'n berig van die semi-amptelike Tansim-nuusagentskap het Iran reeds altesaam 13 wraakplanne vir Soleimani se dood gesmee. Die berig haal Ali Shamkhani, sekretaris van Iran se opper- nasionale veiligheidsraad, aan as dat hy sê die swakste onder hulle gaan 'n "geskiedkundige nagmerrie" vir die VSA wees. Hy wou nie verdere besonderhede verskaf nie.
Die VSA het intussen skepe op Midde-Oosterse waterweë gewaarsku teen die "moontlikheid van Irannese optrede teen Amerikaanse maritieme belange" in die streek. Die Amerikaanse Maritieme Administrasie het toenemende risikovlakke aangevoer.
Olietenkskepe is verlede jaar in mynaanvalle geteiken en die VSA het die skuld daarvoor op Iran gepak. Teheran het ontken dat hy daarvoor verantwoordelik was, hoewel hy wél beslag gelê het op olietenkskepe in die Straat van Hormuz, 'n smal monding in die Persiese Golf waardeur tot 20% van die wêreld se ru-olie vervoer word.
Die VSA se Vyfde Vloot, wat in Bahrein gevestig is, het vroeër gesê hy is slaggereed om op enige dreigement te reageer. "Ter see of op land, ons is gereed om enige bedreigings teen ons ontplooide magte en belange te assesseer, te beantwoord en te verslaan," het die Vyfde Vloot se woordvoerder, kmdr. Josuha Frey, gesê.
In die nuus iran Kassem Soleimani VSA
Die wêreld in foto's – 7 Januarie 2020
Midde-Ooste: Al hoe meer oproepe om vergelding
Qassem is met n Q en nie n K nie
Dit was seker Trump se geheime plan om nog terroeriste van die bord af te haal. Skiet hulle leier dat hulle mekaar vertrap op sy begrafnis.